Geir Hallgrímsson

Geir Hallgrímsson (16. desember 1925 í Reykjavík - 1. september 1990 í Reykjavík) var íslenskur stjórnmálamaður. Hann var borgarstjóri Reykjavíkur frá 1959 til 1972, forsætisráðherra Íslands frá 1974 til 1978, utanríkisráðherra Íslands frá 1983 til 1986, seðlabankastjóri Íslands frá 1986 til 1990 og formaður Sjálfstæðisflokksins frá 1973 til 1983. Geir sat á Alþingi frá 1971 til 1986.

 Æska og nám 
Geir var sonur Hallgríms Benediktssonar, stórkaupmanns og alþingismanns, og Áslaugar Geirsdóttur Zoëga.

Hann lauk stúdentsprófi frá Menntaskólanum í Reykjavík 1944 og lagaprófi frá Háskóla Íslands 1948. Á háskólaárunum var hann formaður Stúdentaráðs. Hann var formaður Heimdallar 1952-1954 og Sambands ungra sjálfstæðismanna 1957-1959. Hann stundaði síðan framhaldsnám í lögfræði og hagfræði við Harvard-háskóla. 

 Starfsferill 
Geir rak málflutningsskrifstofu í Reykjavík 1951-1959 og var jafnframt forstjóri H. Benediktsson & Co. 1955-1959. 

Geir var borgarstjóri í Reykjavík frá 19. nóvember 1959 til 1. desember 1972, fyrst með Auði Auðuns en einn frá 6. október 1960.
Meðan Geir sat sem borgarstjóri voru verklegar framkvæmdir miklar, t.d. voru vel flestar götur Reykjavíkur malbikaðar í borgarstjóratíð hans. 

Geir var kjörinn varaformaður Sjálfstæðisflokksins á landsfundi 1971 og endurkjörinn 1973 en varð formaður flokksins haustið 1973 er Jóhann Hafstein varð að draga sig í hlé af heilsufarsástæðum. 

Geir var kjörinn þingmaður Reykvíkinga 1971 og varð forsætisráðherra 28. ágúst 1974 og gegndi þeirri stöðu fram til 1978. Hann var þingmaður til 1983. Það ár lét hann af formennsku Sjálfstæðisflokksins.

Hann var utanríkisráðherra 1983-1986 en gegndi upp frá því stöðu bankastjóra í Seðlabankanum til dauðadags 1. september 1990.

 Heimildir 


 Tengill 
 Æviágrip á heimasíðu Alþingis

Flokkur:Formenn Sjálfstæðisflokksins
Flokkur:Borgarstjórar Reykjavíkur
Flokkur:Forsætisráðherrar Íslands
Flokkur:Utanríkisráðherrar Íslands
Flokkur:Íslenskir seðlabankastjórar
Flokkur:Þingmenn Sjálfstæðisflokksins
Flokkur:Íslenskir lögfræðingar
Flokkur:Handhafar stórkross Hinnar íslensku fálkaorðu
Flokkur:Handhafar stórriddarakross Hinnar íslensku fálkaorðu
Flokkur:Handhafar stórriddarakross með stjörnu Hinnar íslensku fálkaorðu
Flokkur:Varaformenn Sjálfstæðisflokksins
Flokkur:Reykjahlíðarætt
Flokkur:Borgarfulltrúar Sjálfstæðisflokksins
Flokkur:Stúdentar úr Menntaskólanum í Reykjavík